**STATISTIKANÕUKOGU KOOSOLEKU PROTOKOLL**

|  |  |
| --- | --- |
| Tallinn | 26.01.2018 nr 1 sn |

Algus kell 10.35, lõpp kell 12.35

Juhatas: Tõnu Kollo

Protokollis: Sandra Selge

Võtsid osa: Mart Mägi, Allan Puur, Hannes Pahapill, Hede Sinisaar, Liisa Ojangu

Puudusid: Ülo Kaasik, Kätlin Mandel, Urmet Lee, Taavi Kand, Ilmar Lepik, Margus Sarapuu, Marko Udras, Peeter Viigimets

**Kutsutud:**

Tervise Arengu Instituudi tervisestatistika osakonna juhataja Natalja Eigo

Eesti Panga statistikaosakonna juhataja Jaanus Kroon

**Päevakord:**

1. Statistikanõukogu 2018. aasta tööplaani arutelu ja kinnitamine
2. Statistikanõukogu 2017. aasta aruande esimese kavandi tutvustus ja koostamise planeerimine
3. Riigihanke „Ekspertteenuse tellimine Statistikaameti tegevuse efektiivsuse parandamiseks“

III etapi tulemuste tutvustus

1. Ülevaade Riikliku piirkondliku statistika edasise tegevuse kavandamise töörühma tööst

**Otsustati:**

**Kinnitada päevakord.**

**1. Statistikanõukogu 2018. aasta tööplaani arutelu ja kinnitamine**

Tõnu Kollo tutvustas ettevalmistatud tööplaani projekti

**Arutelu ja ettepanekud:**

Tehti ettepanek lisada Eesti Panga ja Statistikaameti vaheline koostöökokkulepe märtsikuus toimuva koosoleku päevakorda. Vastav punkt lisati 16.03 koosoleku päevakorda.

**Otsustati:**

* 1. **Kinnitada statistikanõukogu tööplaan 2018.**

**2. Statistikanõukogu 2017. aasta aruande esimese kavandi tutvustus ja koostamise planeerimine**

Tõnu Kollo tutvustas koostatud aruande projekti. H. Sinisaar tegi ettepaneku lisada aruandesse märkus rahandusministeeriumilt tagasiside puudumise kohta aruandes toodud probleemide osas. Tehti ettepanek nõukogu liikmetele täienduste esitamiseks enne märtsi koosolekut.

**Otsustati:**

**2.1** **Statistikanõukogu liikmed saadavad parandusettepanekud 2017. aasta tegevuste aruandesse aadressil sandra.selge@stat.ee hiljemalt üks nädal enne märtsi koosolekut.**

**3. Riigihanke „Ekspertteenuse tellimine Statistikaameti tegevuse efektiivsuse parandamiseks“**

**III etapi tulemuste tutvustus, Karmen Limmer**

Karmen Limmer andis nõukogule ülevaate riigihanke projekti III etapi tulemustest ja koondtulemustest.

Projekti eesmärgiks oli analüüsida võimalusi Statistikaameti töö optimeerimiseks.

III etapp keskendus juhtimissüsteemi analüüsile – vaadati Lean juhtimissüsteemi SA-s ning analüüsiti statistikatööde hinnastamist. Hinnastamise analüüsis tugineti põhiliselt dokumentidele, viidi läbi 3 grupiintervjuud ja 2 personaalintervjuud ning tugineti eelmiste etappide tulemustele ja materjalidele.

Toodi välja, et vaatlusandmete infosüsteem VAIS on toiminud ja kasutuses olnud alates 2012.aastast, kuid tänase päevani on paljud statistikatööd uude süsteemi üle viimata.

III etapi tulemustest ilmnes, et topeltkulude vältimiseks oleks mõistlik dubleeringud kaotada. Oluline on leida kompetentseid inimesi arendusprojektide juurutamiseks ning sisustada juhtimisrollid. Samas Leani kontseptsioon näeb ette, et tulevikus välist tuge ei vajata.

**Arutelu ja ettepanekud:**

Süsteemi VAIS juurutades jäeti alles ka vanad lahendused, mistõttu oli inimestel madal motivatsioon oma tööde üleviimiseks uude süsteemi. Vana lahendust on olnud vajalik hoida kui uus alternatiiv ei tööta 100% vigadeta. Kuna organisatsioonil on strateegiliselt oluline LEAN kasutusele võtta, tuleb juhtkonnal muuta see kohustuslikuks.

Statistikaametis ei seatud Leani jaoks mõõdikuid ning juurutamine on arengujärgus, viimased koolitused lõppesid alles 2017. aasta alguses. On jõutud järeldusele, et Lean on organisatsioonis otstarbekas lahendus. Lean tõi kaasa tiimipõhise lähenemine – tiimil on konkreetsed sisendid ja väljundid ning üks tiim vastutab ühe konkreetse väljundi tootmise eest.

**Otsustati:**

**3.1 Võtta info teadmiseks**

**4. Ülevaade Riikliku piirkondliku statistika edasise tegevuse kavandamise töörühma tööst**

Mihkel Servinski andis ülevaate riikliku piirkondliku statistika edasise tegevuse kavandamise töörühma tööst. Töörühma ülesanneteks oli lähtuvalt haldusreformist tulenevatest uutest vajadustest üle vaadata riiklik piirkondliku statistika tootmisprogramm ning sõnastada sellega seonduvad probleemid ja lahendusettepanekud. Eesti uuest halduskorraldusest lähtuvalt on vaja defineerida mõisted linn ja maa ning keskus ja tagamaa. Tuleb koostada tarbijate huvidele vastavalt minimaalselt vajaliku riikliku piirkondliku statistika näitajate süsteem ja loetelu.

On selge, et haldusreform avaldab otsest mõju piirkondlikule statistikale.

Uued definitsioonid kasutavad rahvastikuandmeid ruutkaardi alusel asulate põhiselt, varasemalt defineeriti neid mõisteid haldusüksuste alusel. Asulad on nüüd liigitatud kolmeks: kas linnaliseks alaks; osaliseks linnastunud alaks või maaliseks alaks.

**Arutelu ja ettepanekud:**

Töörühma soovituseks on kaasajastada haldusüksuste alusandmeid iga 5 aasta möödudes. Valdkonna tippspetsialist vajab oma tööks rohkem andmeid kui mõni vallavanem. See arusaam tuli selgelt välja pärast küsitlusankeetide vastuste analüüsimist.

Selgus, et suuremat huvi tuntakse rändestatistika näitajate vastu. Rahvaloenduse andmed võiksid ka väiksemate asulate lõikes olla kättesaadavad.

Töörühm on seisukohal, et SA peaks kindlasti võtma suurema rolli riikliku andmekorralduse koordineerimisel.

Töörühm jätkab oma senise tööga, muutudes piirkondliku statistika nõukoguks.

**Otsustati: Võtta info teadmiseks.**

LISAD:

1. Statistikanõukogu 2018. aasta tööplaan
2. Statistikanõukogu 2017. aasta aruanne
3. PwC esitlus Statistikanõukogus 26.01.2018
4. Ülevaade piirkondliku statistika edendamise töörühma tööst

(allkirjastatud digitaalselt)

|  |  |
| --- | --- |
| Tõnu Kollo | Sandra Selge |
| Koosoleku juhataja | Protokollija |